Morten Helveg Petersen (RV), 2008-02-27:
Jeg kan ikke dy mig for en kort kommentar til den foregående ordfører.
Hvis alt det her, der er sket, skal tolkes som en positiv udvikling for ngo'erne, så tror jeg, der er nogle, der ude i miljøet vil betakke sig for at få sådan en kærlig behandling af regeringen.
Vi andre må jo så spændt vente på resultatet af forhandlingerne mellem Venstre og De Konservative, i forhold til hvad der så kommer til at stå på bundlinjen.
Allerførst tak til initiativtagerne til debatten her i dag.
Jeg synes, det er vigtigt at diskutere og debattere vilkårene for ngo-bistanden generelt også for de såkaldte rammeorganisationer.
Det er ikke nogen hemmelighed, at Det Radikale Venstre går ind for en højere ulandsbistand generelt.
Så det er sådan den principielle og overordnede indstilling, vi har til ulandsbistanden, altså en højere ulandsbistand.
Heri indgår selvfølgelig en styrkelse af civilsamfundet, som på en lang række områder er kolossalt vigtigt, når det drejer sig om at bekæmpe fattigdom, når det drejer sig om at gøre noget godt i forhold til demokrati, menneskerettigheder og andre vigtige ting.
Ngo'erne spiller en vigtig rolle i forhold til en folkelig forankring af ulandsbistanden herhjemme, lige så vel som ngo'erne spiller en vigtig rolle i forhold til forankring af ulandsbistanden lokalt.
Det har også været påpeget tidligere i debatten her, hvilken vigtig rolle ngo'er spiller i forhold til at håndtere svage eller fejlslagne stater.
Hvor de officielle kanaler måske kan være svære at kanalisere bistand igennem, er ngo'er i det daglige et kolossalt vigtigt instrument i kampen for fremskridt.
Lokale ngo'er kan i tredjeverdenslande også være dem, der så at sige er vagthunde eller holder opsyn med, hvad de pågældende regeringer eller statsmagter måtte gøre; lige fra at vurdere på økonomiog budgetstøtte og den slags ting til demokrati og menneskerettigheder og andre væsentlige ting.
Så på en lang række områder udgør ngo'er og den bistand, der kanaliseres gennem ngo'er, noget virkelig vigtigt og væsentligt, som det er vigtigt at holde fast i i dansk ulandsbistand.
Så kan man have en lang diskussion om tallene på området, og det tror jeg også der er grund til at vi fortsætter i udvalgsbehandlingen her, sådan som tallene flyver gennem luften.
Jeg synes, det er helt rimeligt at sige, at der ikke nødvendigvis skal være en automatik i forskellige former for bevillinger, men jeg synes også, at diskussionen i dag med al ønskelig tydelighed har vist, at hvis man argumenterer for og udtrykker, at rammeorganisationerne har været udsat for en prioritering, så kunne man også argumentere for, at den prioritering bør føres helt igennem.
Det kan vi jo se ikke er sket, når vi ser på de tal, som i øvrigt tilgår os, hvor rammeorganisationerne selv i hvert fald argumenterer for den her fastfrysning.
Det er ikke nogen hemmelighed, og det ved vi er sket siden november 2001, hvor man for første gang overførte 1½ mia. kr. fra ulandsbistanden til sundhedssektoren i Danmark for at styrke den.
Af samme grund er man i procenter gradvis rykket ned af skalaen i forhold til bruttonationalindkomsten.
Alt det her er for at sige, at Det Radikale Venstre ønsker en højere ulandsbistand.
Vi finder, at civilsamfundet er en vigtig bestanddel i ulandsbistanden, og derfor er vi også positivt stemt over for beslutningsforslaget.
Tak for det.